b'\n_START_ARTICLE_\nMeridianinis skritulys\n_START_PARAGRAPH_\nMeridianinis skritulys\xc2\xa0\xe2\x80\x93 astrometrijos \xc4\xaftaisas, skirtas dangaus k\xc5\xabn\xc5\xb3 koordinat\xc4\x97ms nustatyti. Jo veikimo principas pagr\xc4\xafstas \xc5\xa1viesulio zenitinio nuotolio nustatymu, kai jis kerta dangaus dienovidin\xc4\xaf (meridian\xc4\x85)._NEWLINE_XVII am\xc5\xbeiuje \xc5\xa1viesuli\xc5\xb3 pad\xc4\x97tims nustatyti buvo naudojamas sekstantas, kol 1690 metais Ole Romer (Danija) i\xc5\xa1rado meridianin\xc4\xaf skritul\xc4\xaf._NEWLINE_Pirmasis meridianinis skritulys universaliam naudojimui buvo sumontuotas Grinvi\xc4\x8de 1721 metais. XVIII am\xc5\xbeiuje angl\xc5\xb3 astronomas Jesse Ramsden patobulino \xc5\xa1io \xc4\xaftaiso kamp\xc5\xb3 nustatym\xc4\x85 pritaisydamas mikrometr\xc4\x85 ir mikroskp\xc4\x85. Pirmasis modernus meridianinis skritulys buvo sukonstruotas Grumbrid\xc5\xbeo observatorijoje. XIX am\xc5\xbeiuje buvo sukonstruoti dar du meridianiniai skrituliai Gotingene ir Konigsberge, kuriuos sukonstravo Reichenbech ir Johann Georg Repsold.\n_START_SECTION_\nKonstrukcija ir veikimas\n_START_PARAGRAPH_\nMeridianinio skritulio pagrindin\xc4\x97s dalys yra teleskopas\xc2\xa0\xe2\x80\x93 refraktorius ir skritulys su padalomis, kurie pritvirtinti statmenai prie horizontalios a\xc5\xa1ies, kurios galai yra nukreipti tiksliai \xc4\xaf vakarus ir \xc4\xaf rytus. \xc5\xa0itaip refraktorius gali jud\xc4\x97ti tik dangaus dienovidinio plok\xc5\xa1tumoje ir juo galima steb\xc4\x97ti tik kulminuojan\xc4\x8dius \xc5\xa1viesulius. Refraktoriaus objektyvo skersmuo b\xc5\xabna iki 20\xc2\xa0cm, o jo \xc5\xbeidinio nuotolis\xc2\xa0\xe2\x80\x93 iki 3 metr\xc5\xb3. Objektyvo \xc5\xbeidinio plok\xc5\xa1tumoje esantis mikrometras sujungtas su laikrod\xc5\xbeiu leid\xc5\xbeia tiksliai fiksuoti \xc5\xa1viesulio per\xc4\x97jim\xc4\x85 per dienovidin\xc4\xaf._NEWLINE_Pirmaisiais meridianiniais skrituliais reik\xc4\x97davo akimi steb\xc4\x97ti, kada \xc5\xa1viesulys kirs pro okuliar\xc4\x85 matom\xc4\x85 si\xc5\xabl\xc4\x85, \xc5\xbeymint\xc4\xaf dangaus dienovidin\xc4\xaf. Dabar darb\xc4\x85 atlieka CCD kameros ar fotoelektriniai imtuvai, o informacij\xc4\x85 apdoroja kompiuteriai. Deklinacija randama pritvirtintu skrituliu, kurio padalos su\xc5\xbeym\xc4\x97tos kas 2\' ar kas 4\'. Mechanizmas, skirtas matuoti kampams susideda i\xc5\xa1 2 ar 4 mikroskop\xc5\xb3. Rektascensija apskai\xc4\x8diuojama pagal vietos \xc5\xbevaig\xc5\xbedin\xc4\xaf laik\xc4\x85, tod\xc4\x97l reikalingas kuo tikslesnis laikrodis._NEWLINE_Meridianiniu skrituliu atliekami tiek absoliutiniai, tiek santykiniai steb\xc4\x97jimai (vieno \xc5\xa1viesulio pad\xc4\x97tis kito at\xc5\xbevilgiu). J\xc5\xb3 matavimo tikslumas yra apie 0",04.'